༼ཆོས་ལུགས་དད་མོས།༽ཡུལ་ཤུལ་ནི་བོད་རིགས་འདུས་སྡོད་ཀྱི་དམངས་ཡོངས་ཆོས་ལ་དད་པའི་ས་ཆ་ཞིག་རེད།བོད་བརྒྱུད་ནང་བསྟན་དར་ནས་ད་བར་དུ་མི་ལོ་༨༠༠ལྷག་གི་ལོ་རྒྱུས་ཡོད།ཀྲུང་ཡོན་ནས་བོད་དུ་བསྐྱོད་པའི་ཐང་བྷོད་གནའ་ལམ་གྱི་ས་ཚིགས་སུ་ཡོད་པའི་སྟབས་ཀྱིས་བོད་བརྒྱུད་ནང་བསྟན་དགོན་པ་མང་པོ་ཡོད་ལ་ཆོས་ལུགས་རིག་གནས་ཀྱང་ཤིན་ཏུ་ཕུན་སུམ་ཚོགས་པ་ཞིག་རེད།བཅིངས་འགྲོལ་ཡར་སྔོན་ནས་ཁུལ་ཡོངས་ཀྱི་ས་ཆ་ཁག་གི་དགོན་སྡེ་ནི་ས་གནས་དེའི་རིག་གནས་སྒྱུ་རྩལ་གྱི་བྱ་འགུལ་སྤེལ་གནས་ཤིག་ཡིན་པ་མ་ཚད།རིག་གནས་སློབ་གསོའི་ལྟེ་གནས་ཀྱང་རེད།དུས་ཡུན་རིང་པོ་བརྒྱུད་དེ་རྒྱུད་འཛིན་དང་དར་སྤེལ་ཡོང་བས་ཐུན་མོང་མ་ཡིན་པའི་ཁྱད་ཆོས་ལྡན་པའི་ཆོས་ལུགས་རིག་གནས་སྒྱུ་རྩལ་གྱི་བྱ་འགུལ་སྤེལ་གནས་ཤིག་ཏུ་ཆགས་ཡོད།ལོ་རྒྱུས་ཀྱི་འགྲོ་རིམ་ཞིག་དང་།ས་ཁམས་ཀྱི་ཆ་རྐྱེན་ཞིག།རང་བྱུང་ཁོར་ཡུག་གི་ཤུགས་རྐྱེན་གཏིང་ཟབ་ཐེབས་པས་སེམས་ཁམས་དང།སྐད་ཆ།མཛེས་དཔྱོད།འཚོ་བ་དང་གོམས་སྲོལ་སོགས་ཀྱི་ཐད་ནས་བོད་ཁམས་གཞན་དང་མི་འདྲ་བའི་ཁྱད་ཆོས་ལྡན།ད་ལྟ་ཡུལ་ཤུལ་རང་སྐྱོང་ས་ཁུལ་གྱི་ས་ཁོངས་སུ་བོད་བརྒྱུད་ནང་བསྟན་དགོན་པ་༡༩༢ཡོད།དེས་མཚོ་སྔོན་ཞིང་ཆེན་བོད་བརྒྱུད་ནང་བསྟན་དགོན་པའི་སྤྱིའི་གྲངས་ཀའི་བརྒྱ་ཆ་ཉེར་དགུ་དང་ཆ་ཤས་གཉིས།ཡང་ཤས་གསུམ་ཟིན་ཡོད།ཆོས་བརྒྱུད་གཉིས་ཀྱིས་མཉམ་དུ་གཟིགས་པའི་དགོན་པ་བཅུ་གསུམ་དང་།ཆོས་བརྒྱུད་མི་གསལ་བའི་དགོན་པ་གཉིས་ལས།གཞན་པའི་དགོན་པ་ད་དུང་༡༧༧ལས།ས་སྐྱའི་དགོན་པ་༢༢་ཡོད།དགེ་ལུགས་དགོན་པ་༢༣་ཡོད།རྙིང་མ་དགོན་པ་༣༡ཡོད།བཀའ་བརྒྱུད་དགོན་པ་༡༠༡ཡོད།